IstraIn arhiva

PRVI SLUČAJ LAŽNE DIPLOME U ISTRI: Učiteljica u Bujama više od 20 godina radila bez diplome

Glas Istre došao je do zanimljivog saznanja kako je u Osnovnoj školi Mate Balota u Bujama prije otprilike mjesec dana otkrivena lažna diploma ženske osobe.

Potvrdio je to i ravnatelj te odgojne i obrazovne ustanove Dražen Hinek, koji je nedavno proveo reviziju diploma i svjedodžbi među svojim zaposlenicima, po naputku Ministarstva obrazovanja i znanosti.

Vlasnica krivotvorene isprave u Bujama radila je u razrednoj nastavi više od 20 godina. Koliko je poznato, to je prvi slučaj falsificirane isprave u Istri, piše Glas Istre.

- Ne bih htio iznositi nikakve pojedinosti vezane za slučaj. Napravili smo sve što nam je naložilo Ministarstvo. To je sada u daljnjem postupku i u rukama Državnog odvjetništva u Pazinu, kazao je ravnatelj Hinek.

Osoba s krivotvorenom diplomom, rekao je Hinek, više nije zaposlena u OŠ Mate Balota Buje. Naglasio je da je on trenutno u svom prvom mandatu ravnatelja i da bi radije pričao o nekim drugim, ljepšim stvarima koje se tiču škole, te da po pitanju lažne diplome nema daljnjih komentara.

S nevažećom diplomom na mjestu učiteljice razredne nastave bila je, neslužbeno doznajemo, zaposlena preko 20, gotovo 30 godina. Osim što se na temelju lažne diplome fakulteta kojeg nije završila zaposlila u Bujama, učiteljica je s tim krivotvorenim dokumentom naknadno upisala, ali i završila dodatni stupanj pedagoškog usmjerenja.

Također, u nekoliko se navrata prijavljivala na natječaj za radno mjesto ravnateljice, no Školski odbor je nikad nije izabrao na tu funkciju, piše Glas Istre.